夏日華山別韓博士愈
作者：鮑溶
朝代：唐

paragraphs: 別地泰華陰，孤亭潼關口。
夏日可畏時，望山易遲久。
暫因車馬倦，一逐雲先後。
碧霞氣爭寒，黃鳥相語誘。
三峰多異態，逈舉仙人手。
天晴捧日輪，月夕弄星斗。
幽疑白帝近，明見黃河走。
遠心不期來，真境非吾有。
鳥鳴草木下，日息天地右。
躑躅因風松，青冥謝仙叟。
不知無聲淚，中感一顏厚。
青霄上何階，別劒空朗扣。
故鄉此關外，身與名相守。
跡比斷根蓬，憂如長飲酒。
生離抱多恨，方寸安可受。
咫尺岐路分，蒼煙蔽回首。